Wendag - Bygelowe is Lekker - II
Bygelowe is Lekker - II
Die algemene nesgewoontes en ongewoon onbaatsugtige maniere en gewoontes wat die ooievaars openbaar het, het die Skandinawiërs baie mesmeriseer en beïndruk. Deur fyn observasie en 'n aanvoeling met die natuur het die Skandinawiërs gemerk dat die ooievaar in sy sewentig jaar lange leeftyd klokslag terugkeer na dieselfde nes, en later skoorsteen. Daar is opgemerk dat die ooievaar monogamie toepas, en dat die voëls ontferming toon vir ouer en siek of swakker voëls van hul eie spesie. Die jonger ooievaars voer hierdie ander benadeeldes van die gesin, en hou selfs hul vlerke oop om sulke siekes te beskerm teen die wind en weer. Die Romeine was op die beurt so beïndruk met die altruïstiese gedrag van die ooievaar, dat hulle 'n wetgewing, die Lex Ciconaria, die "ooievaar wet" ingestel het waardeur kinders verplig was om na hul ouers om te sien. Die Grieke was ewe beïndruk met die optrede van die ooievaar en vandaar die Griekse term: 'storge', wat die oorsprong van die Engelse term vir ooievaar - "stork", wat ook 'sterk en natuurlike liefderikheid' beteken.
Nee wat my liewe leser, ek geniet baie van die bygelowe intens. Ek sien daarin die karakterontwikkeling en die ontplooiing van die dieper gees wat uit die mense waaruit ek en U spruit ontvou het. Wanneer ek die paaseiers in die tuin wegsteek dan pak 'n nostalgie my beet. Wanneer my kleinkinders nou opgewonde en jubelend daarna soek, sir ek en kyk en kom daar by my 'n weemoed op vir die mense wat dit geskep het, en kry ek 'n empatie vir die opregte bedoelings waaruit dit gespruit het. Daarin word die mens, ons mense, se strewe tot geluk weerspieël